גל היה בעל תואר ראשון במתמטיקה ומדעי המחשב, ובעל נסיון רב בפיתוח פתרונות תוכנה במוצרים בינלאומיים מורכבים במגוון תחומים, וכסמנכ"ל טכנולוגיות במספר חברות סטארט אפ בהן פיתח פתרונות בתחומים כמו BIG DATA, אתרים חברתיים, מכירות, לימוד אונליין, ועוד.
גל אובחן עם מחלת ניוון שרירים (ALS) בשנת 2009. הנסיון הרב שצבר כמי שצריך להתמודד עם מגוון המוגבלויות המתלוות למחלה קשה זו עזר לנו בפיתוח גרסת הבטא. לפני שאובחן כחולה במחלה, גל היה אלוף בסנובורדינג, גלישת גלים, אופנועי שטח, או במילים אחרות – בעל אנרגיות בלתי נגמרות ואיש עבודה מדהים.
גל נפטר כתוצאה מסיבוכי המחלה במאי 2016 אולם הניח את הבסיס הטכנולוגי למוצר. גל השאיר אחריו אשה ושתי בנות, וביקש כי כולנו ביחד נמשיך את דרכו, נממש את חזונו, ונשתמש בסיפורו על מנת לשפר את המוצר ולעזור לאנשים עם צרכים מיוחדים בכל העולם.
דן הוא אחד המקימים והמנכ"ל של Click2Speak.
דן בעל תואר שני במנהל עסקים מאוניברסיטת UCLA שבקליפורניה, ותואר ראשון במנהל עסקים וניהול מערכות מידע מהמרכז הבינתחומי בהרצליה.
דן מביא עימו נסיון רב בחברות הזנק ובניהול פרוייקטים. לפני שהצטרף למיזם דן פיתח אתר משחקי רשת פורצי דרך, ניהל צוותי בדיקות איכות תוכנה בפרוייקטים של מערכות מידע לחברות ביטוח ובנקים והוביל את החברה שלו להיות החברה הראשונה (בשיתוף עם בנק אוף אמריקה) שהציעה תהליך מכירה של נכסי נדל"ן בקליפורניה בשימוש מערכת חתימות אלקטרוניות של חברת DOCUSIGN.
ב-Click2Speak דן מביא את נסיונו ויכולותיו לתחום היזמות החברתית, הרצון לשלב בין עשייה חברתית ויזמות טכנולוגית בפרויקט מרגש אשר נוגע באנשים מכל רחבי העולם.
יניב הוא טכנאי הנדסת תוכנה, איש קריאייטיב, חיית רשת, סופר ילדים, מרצה בנושא מוטיבציה ו… חולה כדורגל.
בעברו הקים וניהל חברה לאחסון אתרים באינטרנט, היה שותף להקמה של מס' מיזמים אינטרנטיים ואף שימש כמדריך בקורס מחשבים לאנשים עם מוגבלות. בשנים האחרונות ניהל משרד פרסום עצמאי והעניק שירותי מיתוג ושיווק לעסקים.
יניב עצמו חולה בניוון שרירים מתקדם מסוג SMA-2 והוא בעל ניסיון נרחב בשימוש בתוכנות תת"ח שונות.
אוריאל מביא איתו שנים של נסיון כראש צוות, ארכיטקט תוכנה, וסמנכ"ל טכנולוגיות במגוון רחב של חברות ופרוייקטים. לפני שהגיע לקליק2ספיק ניהל אוריאל מספר צוותי פיתוח תוכנה ב-IBM TRUSTEER, היה אחד מהמנהלים הצעירים ביותר ב-IBM ישראל, רק בן 25 באותה תקופה. אוריאל צבר נסיון נרחב ביזמות במגוון סטארטאפים וכבר בגיל 17 הוביל צוותי פיתוח.
אוריאל עבד שנים רבות ביחד עם גל במגוון פרוייקטים ומיזמים והיה אחד מחבריו הקרובים.
יונית היא קלינאית תקשורת, בוגרת תואר ראשון ושני בחוג להפרעות בתקשורת באוניברסיטת תל אביב. היא מומחית בתקשורת תומכת וחליפית ובקשיי תקשורת בילדים. ליונית יותר מ-30 שנות נסיון של עבודה עם ארגונים ובתי ספר לילדים עם צרכים מיוחדים בישראל. היא מרצה על התחום, ונחשבת כאחת הדמויות המובילות בתחום בישראל.